बता दें कि पिछले वर्ष 27 जून को हजारीबाग जिले के रामगढ़ इलाके में करीब 100 गोरक्षकों ने गोमांस ले जा रहे एक ट्रक पर धावा बोल दिया था और उसके ड्राइवर अलीमुद्दीन अंसारी की दिनदहाड़े पीट-पीटकर हत्या कर दी थी। सिन्हा हजारीबाग लोकसभा सीट से ही सांसद हैं। भीड़ के द्वारा अंजाम दी गई उस भयानक वारदात ने देशभर को दहला दिया था और मामले की सुनवाई फास्ट ट्रैक कोर्ट में चली थी, जिसमें इस वर्ष 21 मार्च को सुनवाई पूरी हो गई थी। अदालत ने मामले में दोषी पाए गए 11 लोगों के लिए उम्रकैद की सजा मुकर्रर कर दी थी। हालांकि जयंत सिन्हा ने इसी वर्ष अप्रैल में मामले में पुलिस जांच पर सवाल उठाया था और इसके लिए सीबीआई जांच की मांग की थी। सभी दोषियों ने झारखंड हाईकोर्ट का रुख किया था जिनमें आठ लोगों को पिछले 29 जून को जमानत मिल गई थी।